En bevæbnet 17-årig dreng har frigivet fire kvinder, som han tirsdag holdt som gidsler på en bar i udkanten af den franske by Toulouse.

Det oplyste de lokale myndigheder tirsdag aften.

Den 17-årige forskansede sig efter frigivelsen i timevis alene på baren. Først efter timelange forhandlinger er det natten til onsdag lykkedes politiet at anholde gidseltageren.



Det oplyser Frankrigs indenrigsminister, Christophe Castaner, på Twitter.

Teenagedrengen er tidligere kendt af det franske politi. Han er tidligere blevet anholdt i forbindelse med en demonstration anført af protestbevægelsen "De Gule Veste" tilbage i december.



Derudover har han både episoder med vold mod politifolk og røveri på sin straffeattest. Det oplyste chefanklager Dominique Alzeari på et pressemøde tirsdag aften.

Den 17-årige var dog ikke "en person, der var klassificeret som farlig", lød det fra Alzeari.

Tirsdag eftermiddag stormede han ind på en bar i kvarteret Blagnac i det nordvestlige Toulouse. Her affyrede han to skud og truede efter sigende med at skyde mod politiet, hvis det nærmede sig.

Han havde efterladt et brev i sit hjem, hvori han "virkede temmelig depressiv - eller i hvert fald bekymret for sit mentale helbred", oplyser chefanklageren.

Politiet afspærrede et område på 300 meter omkring baren, hvor gidselstagningen fandt sted. Indbyggere i området blev bedt om at holde sig indendørs.



Den 17-årige frigav først barens kvindelige ejer. Efterfølgende lod han også tre andre kvinder gå. Ifølge vidner arbejder flere af kvinderne på baren.

Ifølge vidner skulle politiet blandt andet have inddraget teenagerens mor for at hjælpe med forhandlingerne.



Der er ingen mistanke om, at episoden skulle være en terrorhandling.



/ritzau/AFP